'అమెరికా' భయాలకు ఆగమాగం..
-  ప్రభావం చూపుతున్న అధ్యక్ష ఎన్నికలు, ఫెడ్‌ చర్యలుొ 349 పాయింట్లు కుంగిన సెన్సెక్స్‌
ముంబయి: తదుపరి అమెరికా అధ్యక్షులు ఎవరన్న విషయమై రోజురోజుకు అంచనాలు మారుతుండడంతో అంతర్జాతీయ స్టాక్‌ మార్కెట్లు తీవ్ర ఒత్తిడిని ఎదుర్కొంటున్నాయి. ప్రధానంగా ట్రంపుకు ఆధిక్యం పెరిగిందన్న అంచనాలు మార్కెట్లకు ప్రతికూలంగా మారాయి. మరోవైపు అమెరికా కేంద్ర బ్యాంకు ఫెడరల్‌ రిజర్వు వడ్డీ రేట్లు పెంచనుందన్న విశ్లేషణలు మదుపర్లలో విశ్వాసాన్ని దెబ్బ తీస్తున్నాయి. ఫలితంగా అంతర్జాతీయంగా స్టాక్‌ మార్కెట్లు కుదేలవుతున్నాయి. దేశీయంగా కూడా ఇవే పరిణామాలు ప్రభావ చూపాయి ఫలితంగా బుధవారం సెన్సెక్స్‌, నిఫ్టీ సూచీలు ఒక్క శాతానికి పైగా దిగజారాయి. బీఎస్‌ఈ సెన్సెక్స్‌ 349.39 పాయింట్లు పతనమై 27,527.22 పాయింట్లకు క్షీణించింది. మిడ్‌క్యాప్‌, స్మాల్‌క్యాప్‌ సూచీలు 1.8 శాతం చొప్పున నష్టపోయాయి. మొత్తంగా మదుపర్ల మద్దతు కరువై 1958 స్టాక్స్‌ ప్రతికూలతను ఎదుర్కోగా, 977 స్టాక్స్‌ లాభాల్లో ముగిశాయి. మరోవైపు నేషనల్‌ స్టాక్‌ ఎక్సేంజీ నిఫ్టీ 112.25 పాయింట్లు దిగజారి 8,514 వద్ద ముగిసింది. చమురు, బ్యాంకింగ్‌ సూచీలు రోజంతా తీవ్ర ఒత్తిడికి గురయ్యాయి. బీఎస్‌ఈలో రంగాల వారిగా ఆయిల్‌ అండ్‌ గ్యాస్‌ సూచీ అత్యధికంగా 2.76 శాతం విలువను కోల్పోయింది. ఇదే క్రమంలో రియాల్టీ సూచీ 2.18 శాతం, వైద్య సూచీ 2.15 శాతం, పీఎస్‌యూ సూచీ 2.05 శాతం చొప్పున నష్టపోయి మార్కెట్లపై తీవ్ర ఒత్తిడిని పెంచాయి. సెన్సెక్స్‌లో ఓఎన్‌జీసీ 4.1 శాతం, టాటా మోటార్స్‌ 3.19 శాతం, స్టేట్‌ బ్యాంకు ఆఫ్‌ ఇండియా 2.75 శాతం, సన్‌ ఫార్మా 2.61 శాతం, రిలయన్స్‌ 2.31 శాతం కుంగి అధికంగా నష్టపోయిన స్టాక్స్‌లలో ముందు వరుసలో నిలిచాయి. మరోవైపు మహీంద్రా అండ్‌ మహీంద్రా 3.54 శాతం, ఎన్‌టీపీసీ 0.74 శాతం, హెచ్‌యూఎల్‌ 0.74 శాతం, యాక్సిస్‌ బ్యాంకు 0.05 శాతం చొప్పున రాణించి మార్కెట్లకు కొంత మద్దతుగా నిలిచాయి. ఫెడ్‌ వడ్డీ రేట్ల భయాందోళనతో బ్యాంకింగ్‌ సూచీలు తీవ్ర ఒత్తిడిని ఎదుర్కోన్నాయి. నిఫ్టీలో కెనరా బ్యాంకు, ఓరియంటల్‌ బ్యాంకు ఆఫ్‌ కామర్స్‌ స్టాక్స్‌ ఏకంగా 5 శాతం చొప్పున దిగజారాయి. పంజాబ్‌ నేషనల్‌ బ్యాంకు, బ్యాంకు ఆఫ్‌ ఇండియా, సిండికేట్‌ బ్యాంకు, యూనియన్‌ బ్యాంకు ఆఫ్‌ ఇండియా, ఐడీబీఐ బ్యాంకు, బ్యాంకు ఆఫ్‌ బరోడా, స్టేట్‌ బ్యాంకు ఆఫ్‌ ఇండియా సూచీలు 3-4 శాతం వరకు నష్టపోయాయి.
మీ స్నేహితులకు రికమెండ్ చెయ్యండి